Ole Stavad (S), 2000-03-21:
Jamen jeg vil gerne give, tror jeg for mange, den glædelige nyhed, at jeg er blevet orienteret om, at Ligningsrådet her i formiddag har besluttet at forhøje befordringsfradragssatsen fra 1,44 kr. til 1,54 kr. pr. kørt km inden for de regler, der i øvrigt er.
Det betyder, hvis man har over 100 km, så er det halvdelen, det stiger.
Det betyder også, at for de godtgørelsesbeløb har Finansministeriet besluttet tilsvarende at forhøje den høje sats fra 2,56 kr. til 2,66 kr. og den lave sats, der ligger ud over de 20.000 km, fra 1,44 kr. til 1,54 kr. Så det er bare sådan en helt aktuel nyhed, da det er noget, der er vedtaget af Ligningsrådet, som jeg har fået oplyst her i formiddags.
Med hensyn til elprisen tror jeg, vi må sige, at el mest produceres på grundlag af kul, og jeg har i hvert fald ikke set, at der er nogle stigninger på vej dér.
Tværtimod er det vel stadig væk tendensen, også på grund af det nordiske marked, at prisen er trykket, måske endda helt ned under det niveau, som det koster at producere.
For så vidt angår decentral kraftvarme - og det er først og fremmest det, vi snakker om - er der nogle ret kraftige stigninger, og det er jo ikke sådan, at vi kan friholde forbrugerne for, at olieselskaberne sætter priserne op.
Men det er nogle problemstillinger, som miljø- og energiministeren er i gang med at se på. Vi havde jo også i sidste folketingssamling et forslag om nogle omlægninger og ens behandling af de decentrale i forhold til de centrale, som på grund af, vil jeg sige, populisme ude i det åbne land, som nogle tilsluttede sig her i salen, ikke blev gennemført.
Jeg mener også, der herfra kan komme et bidrag, hvis Folketinget kan tage sig sammen til at lave den omlægning, og det vil ikke være regeringen, og det vil ikke være mig, der
er proppen i hullet i forhold til at finde løsningen på det niveau, som vi snakker om dér.
Jeg ved i hvert fald, der er en ting, jeg ikke behøver at belære hr. Jensby om, fordi det ved han bedre end mig, nemlig at de regler, som Folketinget har vedtaget, skal overholdes, og at en minister ikke kan strø om sig med tilsagn, der ikke er belæg for.
Det, der er situationen her, som den er oplyst over for mig, er, at de pågældende har skrevet under på en kontrakt, hvoraf det fremgår, at der er skattepligt.
Det er derefter oplyst af andre, at man kunne få trækfrihed.
Når de har afleveret trækfrihedsmeddelelsen til Rigspolitichefens lønningskontor, er det oplyst over for Told- og Skattestyrelsen, at man har sagt konkret til de pågældende, at det er forkert.
Det, jeg derfor har bedt Kammeradvokaten om at tage stilling til, er: Er der her bygget en forventning op, som man kan støtte ret på?
Det vil jeg meget hurtigt melde tilbage til hr. Jensby, når vi har gennemgået Kammeradvokatens notat.
Det er jo sådan, at allerede i dag kan også politifolk og andre, der er udsendt til internationale opgaver, hvis de opfylder nogle bestemte betingelser, opnå skattefrihed i henhold til den aftale, der er indgået.
Det vil sige, at om der skal være skattefrihed, er i princippet ikke noget
Det afgør aftalen mellem den pågældende medarbejder og den institution, der udsender den pågældende, altså dem, der indgår aftalen.
Hvis der er aftalt skattefrihed, og vilkårene for aflønning er fastsat under forudsætning af skattefrihed, så gælder det.
Hvis det derimod er sådan, at der er aftalt en løn, der skal beskattes, så bliver man beskattet.
Jeg tror såmænd, reglerne er gode nok, men jeg er altid modtagelig for gode ideer til, om reglerne kan gøres bedre og ikke mindst, hvis det er sådan, at der kan ske en klargøring, så diskussioner som dem, vi har oplevet her, og som jeg også synes er dybt ubehagelige, kan undgås.